กรมชลประทาน เดินหน้าบริหารจัดการน้ำลุ่มน้ำเจ้าพระยาฝั่งตะวันตกตอนล่าง รับมือปริมาณน้ำที่จะเพิ่มมากขึ้น
นายประพิศ จันทร์มา อธิบดีกรมชลประทาน เปิดเผยว่า จากการประชุมการบริหารจัดการน้ำและการเตรียมความพร้อมพื้นที่ลุ่มน้ำเจ้าพระยาฝั่งตะวันตกตอนล่างที่ สำนักงานชลประทานที่ 11 อำเภอปากเกร็ด จังหวัดนนทบุรี ได้รายงานตามกรมอุตุนิยมวิทยา ได้พยากรณ์อากาศช่วงวันที่ 10-13 กันยายนนี้ จะมีร่องมรสุมกำลังแรงเริ่มมีกำลังอ่อนลงและจะเลื่อนขึ้นไปพาดผ่านภาคเหนือตอนบน และภาคตะวันออกเฉียงเหนือ ในขณะที่มรสุมตะวันตกเฉียงใต้กำลังปานกลางพัดปกคลุมทะเลอันดามัน ประเทศไทยและอ่าวไทย ทำให้ประเทศไทยมีฝนตกหนักบางแห่งบริเวณภาคเหนือ ภาคตะวันออกเฉียงเหนือ และภาคตะวันออก นั้นกรมชลประทาน กำชับให้ดำเนินการตาม 13 มาตรการรับมือฤดูฝนปี 2565 ของสำนักงานทรัพยากรน้ำแห่งชาติ (สทนช.) และได้เน้นย้ำให้สำนักเครื่องจักรกล สำนักงานชลประทานที่ 11 และ 12 เตรียมความพร้อม 5 แนวทางปฏิบัติของกรมชลประทาน ได้แก่ เก็บกักเต็มประสิทธิภาพ คาดการณ์พื้นที่เสี่ยง หลีกเลี่ยงสิ่งกีดขวาง ระบบชลประทานเร่งระบาย Standby เครื่องมือเครื่องจักร เพื่อรับมือปริมาณน้ำที่จะเพิ่มมากขึ้นในระยะต่อไป โดยเฉพาะพื้นที่ลุ่มน้ำเจ้าพระยาฝั่งตะวันตกตอนล่าง บริเวณแม่น้ำน้อยและแม่น้ำท่าจีน ให้ทุกโครงการชลประทานในพื้นที่ประสานงานกันในการบริหารจัดการน้ำร่วมกันอย่างเป็นระบบ สอดคล้องกับสถานการณ์ฝนและปริมาณน้ำที่ไหลมาจากทางตอนบน โดยเฉพาะอย่างยิ่งการระบายน้ำในแม่น้ำเจ้าพระยาลงสู่ทะเลอ่าวไทย ให้ใช้ระบบชลประทานและคลองระบายน้ำต่างๆ เร่งระบายน้ำอย่างเต็มศักยภาพ รวมทั้งเพิ่มการประชาสัมพันธ์ให้ข้อมูลข่าวสาร เพื่อสร้างความเข้าใจสถานการณ์น้ำให้กับประชาชน เพื่อลดผลกระทบต่อประชาชนให้ได้มากที่สุด